KIRJALLINEN KYSYMYS E-1427/01 esittäjä(t): Cristiana Muscardini (UEN) komissiolle. Euroopan kulttuuriperinnön suojelu.



Virallinen lehti nro 093 E , 18/04/2002 s. 0010 - 0011



KIRJALLINEN KYSYMYS E-1427/01 esittäjä(t): Cristiana Muscardini (UEN) komissiolle (17. toukokuuta 2001) Aihe: Euroopan kulttuuriperinnön suojelu Osa Aureliuksen muurista Roomassa sortui 16. huhtikuuta. Tapaus olisi jo itsessään riittävä syy saattaa tämän antiikin ajan rakennuksen suojelemisesta vastaavat viranomaiset vastuuseen, sillä rakennelma restauroitiin vuonna 1999 ja ilmeisesti tulokset eivät olleet odotetun kaltaisia. Oliko syynä huolimattomuus tai restaurointia johtaneiden ammattitaidottomuus? Nämä kysymykset johtavat huomion ongelmaan arkeologisen perinnön vähäisestä arvostuksesta Italiassa. Tämä perintö kuuluu myös koko Euroopalle ja koko maailmalle ja sitä pitäisi suojella pätevämmällä toiminnalla, jotta voidaan säilyttää aarteet, jotka huomataan ilmeisesti vain silloin kuin tapahtuu tämänkaltaisia onnettomuuksia. 1. Onko komissio rahoittanut ohjelmiensa kautta Rooman arkeologisten muistomerkkien restaurointia vuoden 2000 juhlavuoden yhteydessä? 2. Mikäli on, onko se saanut selvitykset toteutetuista hankkeista? 3. Onko komissiolla asianmukaisia välineitä toteuttaakseen toimia, joilla suojellaan tätä myös muille kuin Italialle tärkeää arkeologista perintöä huolimattomuudelta, johon paikallisviranomaiset ovat syyllistyneet? 4. Eikö nyt pitäisi perustaa erityinen eurooppalainen kulttuuriperintöluettelo johon sisältyisivät kaikki unionin alueella olevat kulttuurimuistomerkit (arkeologiset, rakennustaiteelliset, taideteokset) ja niiden tila, jotta EU voisi toimia yhdessä jäsenvaltioiden kanssa niiden suojelemiseksi? Viviane Redingin komission puolesta antama vastaus (1. lokakuuta 2001) 1. Komissio ei ole rahoittanut juhlavuoden yhteydessä yhdenkään muistomerkin restaurointia Roomassa. 2. Euroopan yhteisöjen perustamissopimuksen 151 artiklan (ent. 128 artikla) mukaan yhteisöllä on toimivalta pyrkiä - rohkaisemaan jäsenvaltioiden välistä yhteistyötä - tukemaan ja täydentämään (tarvittaessa taloudellisella tuella) jäsenvaltioiden toimintaa seuraavilla aloilla: a) Euroopan kansojen kulttuurin ja historian tuntemuksen ja sitä koskevan tiedon levityksen parantaminen b) Euroopan kannalta merkittävän kulttuuriperinnön säilyttäminen ja suojaaminen c) muu kuin kaupallinen kulttuurivaihto d) taiteellinen ja kirjallinen luova toiminta, audiovisuaalisen alan toiminta mukaan luettuna. On tärkeää huomata, että 151 artiklassa hyväksytään vain toimet, jotka eivät merkitse jäsenvaltioiden lakien ja asetusten yhdenmukaistamista(1) tällä alalla. 3. Euroopan kulttuuriperinnön luomisen osalta komissio pyytää arvoisaa parlamentin jäsentä tutustumaan parlamentin äskettäin laatimaan kertomukseen maailman kulttuuri- ja luonnonperinnön suojelemista koskevan yleissopimuksen täytäntöönpanosta jäsenvaltioissa. Kertomuksessa jäsenvaltioita kehotetaan tutkimaan Euroopan neuvoston kanssa mahdollisuutta ottaa käyttöön sellainen Euroopan kulttuuri- ja luonnonperinnön luokittelujärjestelmä, joka perustuu yhteisiin määritelmiin ja perusteisiin ja mahdollistaa sellaisten kulttuuri-, luonnon- ja kieliperintöjen tunnistamisen, joita arvostetaan kansallisten rajojen ulkopuolellakin sekä tunnistettavan eurooppalaisen merkinnän myöntämisen tällaiselle perinnölle. Luokittelujärjestelmällä korostettaisiin Euroopan kulttuuri- ja luonnonperinnön rikkautta sekä perinnön yhteisyyttä. Komissio pyytää parlamentin jäsentä ottamaan huomioon, että jonkin kohteen luokitteleminen Euroopan kulttuuriperinnöksi ei sinänsä tarkoittaisi kohteen suojelua. (1) EY:n perustamissopimuksen 151 artiklan 5 kohdan ensimmäinen luetelmakohta.